પરંતુ દેશને આઝાદી મળવાનો સમય આવ્યો ત્યાં સુધીમાં સ્થિતિ પલટાઇ ગઈ અને ભાગલા કરવાની નોબત આવી. ધર્મના આધારે વિભાજન થયું અને પાકિસ્તાનની રચના થઈ તે સાથે જ નેતાઓના વિચારો પલટાયાં હતાં. ધર્મ ભાગલા પડાવી ગયો, હવે આગળ જતાં ભાષા પણ ભાગલા પડાવશે તેવા ભયથી પ્રાંત રચનામાં ઉતાવળ ન કરવાનું નક્કી થયું હતું. પણ એ જ નીતિ ઉલટાની ઘર્ષણ કરાવનારી થઈ અને છેલ્લે જે રાજ્યમાં ભાગલા પડ્યાં તે તેલુગુભાષી આંધ્રપ્રદેશ માટે જ સૌથી મોટું આંદોલન થયું હતું. મદ્રાસ પ્રાંતના હિસ્સા તરીકે સમગ્ર આંધ્રપ્રદેશ સમાયેલું હતું, પણ તેલુગુ લોકો માટે અલગ રાજ્ય હોવું જોઇએ તેવી માગણી આઝાદી પછી તરત જ તીવ્ર બની હતી. શ્રીરામુલુ નામના કોંગ્રેસ કાર્યકરે જ અલગ આંધ્ર માટે ઉપવાસ આદર્યા અને તેમનું અવસાન થઈ ગયું. નહેરુએ પણ માગણી સ્વીકારી લેવી પડી અને તે સાથે જ પ્રાંત પુનઃરચના માટે (સ્ટેટ રિઓર્ગેનાઇઝેશન) કમિશન બેસાડવું પડ્યું હતું.